**TÁJÉKOZTATÓ**

**Új koronavírus által okozott megbetegedések megelőzése**

Az új koronavírus okozta megbetegedések (COVID-19) megelőzése érdekében az Országos Operatív Törzs több olyan döntést is hozott, amelyek a terjedés kockázatát csökkentik. Ilyen döntés volt a Március 15. központi ünnepség lemondása, a kórházakban, bentlakásos szociális intézményekben látogatási tilalom.

A **KORONAVÍRUSOK** az embert és számos állatfajt – jellemzően madarakat és emlősöket – képesek megbetegíteni, A koronavírus-fertőzések okozta megbetegedések változó súlyosságúak lehetnek, a hétköznapi náthától a súlyosabb légúti megbetegedésekig. A 2019 végén Wuhanban kialakult tüdőgyulladás-járvány hátterében álló, újonnan kialakult koronavírust azonosítottak, amelynek emberről emberre történő terjedését igazolták. Jelenlegi tudásunk szerint az emberről emberre történő terjedés csak szoros kapcsolat esetén fordul elő. A koronavírusok jellemzően cseppfertőzéssel és a fertőzött váladékokkal történő direkt vagy indirekt kontaktussal terjednek.

Mindezekre tekintettel a közösségi események (pl. nemzeti ünnep, sportrendezvény, fesztivál, stb.) szervezőinek javasolt a kockázatok áttekintése, és a résztvevők, valamint a lakosság védelme érdekében a szükséges intézkedések megtétele (a rendezvény lemondása, elhalasztása, sportesemény zártkapuk melletti lebonyolítása, stb.).

Jelenleg tart az influenzaszezon és az új koronavírus-fertőzés tünetei nagyon hasonlóak az influenza tüneteihez. Ebben az időszakban rendkívül fontos a higiéniai szabályok betartása, étkezés, illemhelyhasználat előtt, után, zsebkendőhasználat, közlekedés, vásárlás után alaposan mossunk kezet, ne nyúljunk az arcunkhoz, szemünkhöz, zsebkendőbe tüsszentsünk, köhögjünk.

Az új koronavírus okozta megbetegedés-gyanús esetek mielőbbi felismerése, a betegség terjedésének megakadályozása érdekében a Nemzeti Népegészségügyi Központ „ELJÁRÁSRENDET” alakított ki valamennyi egészségügyi szolgáltató és a népegészségügyi szervek számára. A WHO útmutatója és ajánlása alapján az országos tisztifőorvos jelentési kötelezettséget írt elő az egészségügyi ellátók számára, illetve meghatározta a kormányhivatali járványügyi szakemberek feladatait. A globális járványügyi helyzet és a WHO ajánlásai alapján ezen eljárásrend módosulhat.

Javasolt, hogy a társas-, illetve egyéni utazás, munkavállalás, stb. céljából külföldön tartózkodók a lakó- vagy munkahelyükre történő visszaérkezésüket követően, a terület elhagyásától számított tizennégy napig fokozottan kísérjék figyelemmel egészségi állapotukat. Amennyiben valakinél légúti megbetegedés kezdődik, fel kell hívni a kezelőorvost, háziorvost és tájékoztatni kell a tünetekről, valamint az előző tizennégy napban történt külföldi utazás pontos helyszínéről. Légúti megbetegedésre utaló tünetek jelentkezésekor otthon kell maradni, sem a munkahelyre, sem egyéb közösségben nem javasolt menni.

**A megbetegedés megelőzését elősegítheti a személyi higiéné alább felsorolt szabályainak betartása:**

* Kerülje a szoros érintkezést és tartsa be az általános személyi higiénés szabályokat, különös tekintettel a kézmosására és a köhögés-tüsszentés etikettre!
* Köhögéskor, tüsszentéskor tartson zsebkendőt a szája, orra elé!
* Használat után a zsebkendőt dobja a szemétgyűjtőbe!
* Gyakran mosson kezet meleg, szappanos vízzel, alkoholtartalmú kézfertőtlenítő használata is javasolt!
* Kerülje az egyébként szokásos üdvözlési formákat (kézfogás, puszi)!
* Lehetőség szerint kerülje a betegekkel való kontaktust!
* Rendszeresen tisztítsa a gyakran használt tárgyakat (pl. asztal, számítógépbillentyűzet, stb.)!
* Kerülje a zsúfolt, zárt helyeket!
* Zárt terekben gondoskodjon az alapos szellőztetésről.

Amennyiben a háziorvos, kezelőorvos a „ELJÁRÁSRENDBEN” meghatározott szabályok alapján az új koronavírus okozta fertőzés gyanúját felveti, a beteget kórházban el kell különíteni. A beteggel szoros kapcsolatban lévő kontaktokat otthonukban, szálláshelyükön tizennégy napra el kell különíteni. A járványügyi vizsgálatot a megbetegedés helye szerint illetékes kormányhivatal népegészségügyi szakemberei folytatják le.

Háttéranyagokat, videókat, hiteles és naprakész információkat a

* **koronavírus.gov.hu** weboldal és a központi Facebook oldal,
* **„Tájékoztató oldal a koronavírusról”** és
* **Nemzeti Népegészségügyi Központ** honlapján közzétett, az ***„Eljárásrend a 2020. évben azonosított új koronavírussal kapcsolatban”*** címmel kiadott dokumentum biztosít.

**Az új koronavírus-fertőzéssel kapcsolatban kizárólag hiteles információkat szolgáltató oldalakról tájékozódjanak!**